Rijeka, 14. kolovoza 2020.g.

**OBJAVA ZA MEDIJE**

**RIJEKA DOBIVA *TRANZIT - EUROPSKI FESTIVAL SUVREMENIH KAZALIŠNIH PRAKSI;***

**ZAPOČELE PRIJAVE NA RADIONICU *VRIŠTANJA GLASAN ŠAPAT***

**Rijeka u kolovozu dobiva novi festival: *TranziT - europski festival suvremenih kazališnih praksi*, kojipromovira europske i domaće nezavisne izvedbene umjetnike i mala vaninstitucionalna kazališta**, **dok** **programski donosi radove koji su u sinkronicitetu sa suvremenom publikom te društvenim i tehnološkim kontekstom**.

**Festival TranziT, koji se odvija u sklopu programa Kuhinja različitosti Europske prijestolnice kulture, a u organizaciji Kreativnog laboratorija suvremenog kazališta KRILA, započet će radionicom vrištanja i javnom prezentacijom “Glasan šapat” koju će realizirati austrijski umjetnici Christina Lederhaas** (voditeljica) i **Johannes Lederhaas** (umjetnički suradnik) **iz Graza.**

**Počele prijave na radioncu vrištanja “Glasan šapat”**

**Radionica “Glasan šapat” održavat će se 21. i 22. kolovoza 2020.g. u Filodrammatici u Rijeci i trajat će od 16.00 do 21.00 sat, s pauzom od sat vremena.**   
Program uključuje i **javnu prezentaciju** na Jadranskom trgu u Rijeci, 22. kolovoza u 19.00 sati, gdje će polaznici radionice vođeni Christinom Lederhaas javnosti prezentirati **rezultate istraživanja neuobičajenih glasova**, od onih vrlo tihih do vrlo glasnih, **koji prolaze pored uobičajenih i preskaču kroz nekoliko konkretnih i apstraktnih zvučnih skulptura u javnom prostoru**.

**Prijave na radionicu na kojoj svi zainteresirani mogu osloboditi svoj glas i doživjeti nešto novo, oslobađajuće, jedinstveno, zanimljivo i interaktivno** **otvorene su na** [**www.krila.org**](http://www.krila.org), a dodatne informacije mogu se dobiti na e-mail adresi [info@krila.org](mailto:info@krila.org) ili na broju mobitela 091 579 35 95.   
**Broj polaznika radionice je ograničen, a kotizacija iznosi 150,00 kn.**

Vrištanje može biti oslobađajući čin. Može biti čin oblikovanja intenzivnog glasa u prostoru. Može biti čin emancipirajućeg glasnoga glasa koji izlazi iz svoje kutije tabua i pronalazi ugodna mjesta za sebe u tvojem tijelu i tvojem gradu.

Na radionici “Glasan šapat” fokus će biti na rezonanciji glasa sudionika s drugim glasovima u prostoru, a sudionici će se osvrnuti na tijelo i unutrašnji precizan dijalog između napetosti i opuštanja. Nakon toga, polaznici izlaze na ulice u potrazi za aranžmanima u javnom prostoru, kako bi uživali u glasnoći i istovremeno držali uši širom otvorene prema okruženju kroz koje se njihov glas probija.

*“Za mene, vrištanje je čin velikog napora i zanima me kako kroz vježbanje sposobnosti slušanja jedno drugoga i prostora možemo raditi na lakoći ovoga čina. Također, zanima me preraspoređivati glasan glas u gradu i trasformirati ga izvan njegovih uobičajenih aranžmana između moći i nemoći”* – ističe umjetnica Christina Lederhaas.

**Festival TranziT *- europski festival suvremenih kazališnih praksi***

**Festival TranziT** inicijalno je zamišljen kao višemjesečni program koji je usmjeren na suvremenu nezavisnu europsku produkciju. Pilotno izdanje trebala su činiti tri rada suvremenih kazališnih praksi i jedna radionica, no u novonastalim okolnostima uzrokovnih COVID-krizom, program Festivala reduciran je na jednu predstavu te na radionicu s javnom prezentacijom.

Festival TranziT uključuje i predstavu “Dragocjeni biser” Ivane Peranić, koja ovim radom nastavlja umjetničko istraživanje kompleksa sjećanja i implicitne memorije tijela kao temelja koreografsko-glumačke igre, a koje je počela prije tri godine u predstavi “Pod pozornicom”, **jednom od najuspješnijih plesnih predstava i predstava pokreta u 2017. godini.**

Aktivnosti projekta se provode uz financijsku podršku: RIJEKE 2020, Zaklade Kultura nova i Austrijskog kulturnog foruma Zagreb.

**KRILA - Kreativni laboratorij suvremenog kazališta**

Kreativni laboratorij suvremenog kazališta KRILA je umjetnička organizacija, koju su početkom 2011. godine u Rijeci, s puno entuzijazma, pokrenuli kazališni i izvedbeni umjetnici i pedagozi Ivana Peranić (Hrvatska) i Jorge Correa Bethencourt (Španjolska), nakon što su se educirali, radili i živjeli u Londonu. Svu svoju inspiraciju, znanje i iskustvo unijeli su u osmišljavnje edukacijskog programa KRILA, te nastavili u Rijeci umjetnički djelovati, surađivati i raditi.  
  
Ključne aktivnosti su produkcija kazališnih predstava i izvedbenih projekata; osmišljavanje i realizacija programa umjetničke edukacije namijenjene djeci, mladima i odraslima u kojoj je naglasak stavljen na edukatora stvaraoca i ko-autora; razvijanje suradničkih odnosa s domaćim umjetnicima, mladim stvaraocima, studentima, udrugama, školama, ustanovama te umrežavanje i suradnja s međunarodnim umjetnicima i organizacijama.  
  
U svojim umjetničkim produkcijama KRILA se bave kolaboracijskim i autorskim kazalištem, fizičkim/tjelesnim kazalištem (Dramska korporalna mima), kazalištem na specifičnim lokacijama, galerijskim izvedbenim instalacijama, participatorskim događanjima u kojima je publika ko-autor te prevođenjem tjelesnosti u druge medije ili iz drugih medija u tjelesno/izvedbeno.  
  
Edukacijski program KRILA doprinosi unaprjeđenju osobnog i profesionalnog razvoja djece, mladih i odraslih u gradu Rijeci i okolici kroz edukativne kazališne sadržaje koji odgovaraju njihovim potrebama, oslanjajući se na prakse kazališta koje su suvremene, suradničke, angažirane i inkluzivne. Ideja je mijenjati stav polaznika o kazalištu kao isključivo tradicionalnoj umjetnosti koju pasivno konzumiraju i približiti im je, posebice djeci i mladima.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42